
Milyen tényezők befolyásol(hat)ják az FDI megjelenését a magyar energiaszektorban?

A nemzetközi szakirodalom szerint a külföldi működőtőke-befektetések az elmúlt évtizedekben fokozták a transznacionális vállalatok országhatárokon átnyúló tevékenységét. Azonban a motivációkat tekintve különböznek az egyes befektetések, illetve megfelelő gazdaságpolitikával párosulva az ország gazdaságára pozitív hatással lehetnek. Viszont a rendelkezésre álló kutatások az energiaszektor vizsgálatával – hazai és külföldi vonatkozásban is – csak csekély mértékben foglalkoztak. Így a dolgozat célja az, hogy feltárja: milyen tényezők befolyásolják a külföldi működőtőke-befektetéseket a magyar energiaszektorban. Ehhez bemutatom a hazai energiaszektorban lévő külföldi tulajdon arányának változását, valamint elemzem az energiaszektorba áramló külföldi működőtőke motivációját, valamint a témakörrel kapcsolatos lehetőségekre és veszélyekre hívom fel a figyelmet.
A külföldi működőtőke-befektetéseket leginkább kvantitatív módon kutatják, azonban kvalitatív technikával is szükséges megvizsgálni a kérdést. Ebből kifolyólag a motivációk vizsgálatához kettő-kettő szakértői interjút készítettem külföldön és Magyarországon. Az interjúkhoz a Dunning-féle eklektikus elméletet, valamint a szakirodalmi eredményeket vettem alapul. Az interjúk eredményei alapján nincs jelentős különbség az elmélet és korábbi kutatások tapasztalatai és az energiaszektor jellemzői között. Magyarországon a privatizációs folyamat során indult el a külföldi működőtőke beáramlása az energiaszektorba, aminek következtében jelentős menedzsmentismeretekre tett szert az ágazat. Később megjelentek a stratégiai előnyöket biztosító és hatékonyságjavító beruházások is, illetve ez esetben a megújuló energiával kapcsolatos beruházások is fontos szerepet játszanak a szakértők szerint. Azonban lényeges kiemelni, hogy a szektoron belül jelentős befektetést befolyásoló tényező a kiszámíthatóság. Erre a kulcsszóra visszavezethetőek a gazdasági és politikai kérdések egyaránt. Magyarországgal kapcsolatban a szabályozói környezet és a gazdasági kilátások negatívan befolyásolják a döntéseket, valamint a politikai problémák is elriasztják a befektetőket. Az energiaszektoron belüli befektetések egyik sajátossága a hosszú távú megtérülés, a legalább 10-15 éves megtérülési időt igénylő beruházások esetén a kiszámíthatóság elengedhetetlen.



